DA Den Europæiske Unions Tidende C 364/2

Forhåndsmeddelse om afslutningen på foranstaltningerne over for tredjelande, som den 15. november 2012 blev underrettet om, at de muligvis kunne identificeres som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri

(2014/C 364/02)

Europa-Kommissionen (Kommissionen) har afsluttet de foranstaltninger over for Republikken Fiji, Republikken Panama, Republikken Vanuatu og Den Togolesiske Republik for så vidt angår bekæmpelsen af IUU-fiskeri, som blev indledt den 15. november 2012 med Kommissionens afgørelse 2012/C 354/01 (1) om underretning af de tredjelande, som efter Kommissionens opfattelse muligvis kan identificeres som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (IUU-forordningen).

1. Retsgrundlag

I henhold til artikel 32 af IUU-forordningen bør Kommissionen underrette tredjelande om, at de muligvis kan identificeres som ikke-samarbejdende lande. En sådan underretning er af foreløbig karakter. Underretningen af tredjelande om, at de muligvis kan identificeres som ikke-samarbejdende lande, er baseret på de kriterier, der er fastsat i artikel 31 i IUU-forordningen.

Kommissionen bør træffe alle de foranstaltninger, som er anført i artikel 32, med hensyn til sådanne lande. I meddelelsen bør Kommissionen især redegøre for de vigtigste kendsgerninger og overvejelser, der ligger bag identifikationen, landenes mulighed for at reagere og for at fremsende bevismateriale, der modbeviser en sådan identifikation, eller en eventuel handlingsplan for forbedringer og oplysninger om, hvilke foranstaltninger der er truffet til at afhjælpe situationen.

Kommissionen bør give de pågældende tredjelande tilstrækkelig tid til at besvare meddelelsen og en rimelig frist til at afhjælpe situationen.

2. Fremgangsmåde

Den 15. november 2012 underrettede Europa-Kommissionen Republikken Fiji, Republikken Panama, Republikken Vanuatu og Den Togolesiske Republik om, at de muligvis kunne identificeres som ikke-samarbejdende tredjelande for så vidt angår bekæmpelse af ulovligt, urapporteret og ureguleret fiskeri (IUU-fiskeri).

Kommissionen understregede, at for at undgå at blive identificeret som ikke-samarbejdende lande opfordredes de til at samarbejde med Kommissionen på grundlag af en foreslået handlingsplan for at rette op på de mangler, der var blevet identificeret.

Kommissionen indledte dialoger med Republikken Fiji, Republikken Panama, Republikken Vanuatu og Den Togolesiske Republik. De fire lande fremsendte mundtlige og skriftlige kommentarer, som Kommissionen vurderede og tog hensyn til. Kommissionen fortsatte med at indhente og efterprøve alle de oplysninger, som den anså for nødvendige.

Republikken Fiji, Republikken Panama, Republikken Vanuatu og Den Togolesiske Republik har indført de nødvendige foranstaltninger til at standse det pågældende IUU-fiskeri, forebygge sådant fiskeri i fremtiden og afhjælpe enhver handling eller undladelse, der fører til underretning om, at de muligvis kan identificeres som ikke-samarbejdende lande for så vidt angår bekæmpelse af IUU-fiskeri.

3. Konklusion

Under de givne omstændigheder og efter at have gennemgået ovennævnte overvejelser, konkluderer Kommissionen derfor, at foranstaltningerne over for Republikken Fiji, Republikken Panama, Republikken Vanuatu og Den Togolesiske Republik i henhold til artikel 32 i IUU-forordningen for så vidt angår deres opfyldelse af deres folkeretlige forpligtelser som flag-, havne-, kyst- eller afsætningsstat og deres foranstaltninger til at forebygge, afværge og standse IUU-fiskeri hermed afsluttes. Kommissionen har fremsendt en officiel meddelelse til de relevante kompetente myndigheder.

Ovennævnte afslutning på foranstaltningerne udelukker ikke, at Kommissionen eller Rådet senere kan træffe foranstaltninger i tilfælde af, at faktuelle forhold afslører, at et land ikke opfylder de folkeretlige forpligtelser, som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.

(1) EUT C 354 af 17.11.2012, s. 1.